ATP30 มั่นใจรายได้ปีนี้โต 20% รับเปิดเมืองหนุนธุรกิจเดินรถ-เรือ ขยายตัว
ATP30 คาด Q4 โต รับเปิดประเทศ-ท่องเที่ยว หนุนรายได้แตะ 480 ลบ. พร้อมให้บริการ 3 ธุรกิจ ทั้งรถรับส่งพนักงาน เดินรถไฟฟ้า และรับส่งนักท่องเที่ยว รวมถึงการให้บริการเรือรับส่งนักท่องเที่ยวเกาะสมุย เกาะพะงัน และเกาะเต่า
ATP30 คาด Q4 โต รับเปิดประเทศ-ท่องเที่ยว หนุนรายได้แตะ 480 ลบ. พร้อมให้บริการ 3 ธุรกิจ ทั้งรถรับส่งพนักงาน เดินรถไฟฟ้า และรับส่งนักท่องเที่ยว
22 พ.ย. 2564

นายปิยะ เตชากูล กรรมการผู้จัดการ บริษัท เอทีพี 30 จำกัด (มหาชน) หรือ ATP30 ผู้ดำเนินธุรกิจให้บริการรถรับส่งพนักงานจากแหล่งที่พักอาศัยในเขตชุมชนไปยังโรงงานอุตสาหกรรมหรือสถานประกอบการโดยเฉพาะรอบเขตนิคมอุตสาหกรรมในภาคตะวันออก (Eastern Seaboard) เปิดเผยว่า  ภาพรวมธุรกิจให้บริการรถรับส่งไตรมาส 4/64 เติบโตดี เตรียมความพร้อมให้บริการครบ 3 โมเดลธุรกิจ ประกอบด้วย รถรับส่งพนักงานรอบเขตนิคมอุตสาหกรรม บริหารจัดการการเดินรถไฟฟ้า และธุรกิจรับส่งนักท่องเที่ยว ผลักดันให้บริษัทมีรายได้เติบโตตามแผนที่วางไว้ปีนี้ที่ 480 ล้านบาท หรือเติบโต 15-20%
โดยบริษัทยังคงรักษามาตรฐานการดำเนินงาน มุ่งเน้นจุดแข็งการบริหารการเดินรถ และความสามารถในการควบคุมค่าใช้จ่าย อีกทั้ง การดำเนินงานทั้ง 3 โมเดลดังกล่าว จะเป็นการกระจายความเสี่ยงที่มาของรายได้ให้มีความหลากหลาย และเป็นส่วนเสริมสร้างรายได้ให้บริษัทเติบโตอย่างมั่นคง
สำหรับการให้บริการรถรับส่งพนักงานรอบเขตนิคมอุตสาหกรรมซึ่งเป็นธุรกิจหลัก ปัจจุบันมีลูกค้าจำนวน 54 ราย มีรถให้บริการไม่ร่วมรถร่วมจำนวนทั้งสิ้น 446 คัน และอยู่ระหว่างจัดเตรียมรถให้บริการเพิ่ม 77 คัน รวมเป็นจำนวน 523 คัน รวมถึงธุรกิจใหม่บริหารจัดการการเดินรถไฟฟ้าให้แก่ บริษัท อีวี มี พลัส จำกัด (EV ME PLUS) และบริษัท อรุณ พลัส จำกัด 
โดยบริษัทอยู่ระหว่างเตรียมตัวกลับมาให้บริการนักท่องเที่ยวให้แก่ บริษัท อาร์พี ทรานสปอร์ตเทชั่น จำกัด ซึ่งเป็นบริษัทย่อยของ บริษัท ท่าเรือราชาเฟอร์รี่ จำกัด (มหาชน) หรือ RP ในวันที่ 5 ธ.ค. 64 หลังจากที่มีการหยุดให้บริการไปในช่วงที่มีการระบาดของไวรัสโควิด-19 โดยสถานการณ์ท่องเที่ยวในอำเภอเกาะสมุย เกาะพะงัน และเกาะเต่า จังหวัดสุราษฎร์ธานี ได้กลับมาฟื้นตัวอีกครั้ง ภายหลังจากที่รัฐบาลมีนโยบายเปิดรับนักท่องเที่ยวเดินทางเข้ามาประเทศ แบบมีเงื่อนไข ทำให้บรรยากาศการเดินทาง ทั้งทางอากาศ และทางเรือเฟอร์รี่ คึกคักมากขึ้น
ทั้งนี้ ผลประกอบการไตรมาส 3/2564 มีรายได้รวม 135.39 ล้านบาท เพิ่มขึ้นจากไตรมาส 2/2564 ที่มีรายได้รวม 109.42 ล้านบาท จำนวน 25.97 ล้านบาท หรือเพิ่มขึ้น 23.73% และมีกำไรสุทธิ 12.52 ล้านบาท เพิ่มขึ้นจากไตรมาส 2/2564 ที่มีกำไรสุทธิ 1.45  ล้านบาท จำนวน 11.07 ล้านบาท หรือเพิ่มขึ้น 764.52%
นอกจากนี้ เมื่อเทียบกับช่วงเดียวกันของปีก่อนบริษัทมีรายได้รวม 96.94 ล้านบาท เพิ่มขึ้น 38.45 ล้านบาท หรือเพิ่มขึ้น 39.66% และมีกำไรสุทธิ 12.52 ล้านบาท เพิ่มขึ้นจากช่วงเดียวกันของปีก่อนก่อนที่มีกำไรสุทธิ 10.00 ล้านบาท จำนวน 2.52 ล้านบาท หรือเพิ่มขึ้น 25.16%
ส่วนผลประกอบการงวด 9 เดือน ปี 2564 บริษัทมีรายได้รวม 355.28 ล้านบาท เพิ่มขึ้นจากช่วงเดียวกันปีก่อนที่มีรายได้รวม 287.02 ล้านบาท จำนวน 68.26 ล้านบาท หรือเพิ่มขึ้น 23.78% และมีกำไรสุทธิ 23.78 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 18.95 ล้านบาท หรือเพิ่มขึ้น 25.47%
ทั้งนี้ สาเหตุที่ผลประกอบการปรับตัวดีขึ้น เนื่องจาก บริษัทมีศักยภาพในการทำกำไรที่ดี จากการบริหารจัดการควบคุมต้นทุน อีกทั้งสามารถรับรู้รายได้เพิ่มจากการให้บริการรถจำนวนมากขึ้น แม้ว่าปีนี้จะมีการลงทุนใหญ่รถจำนวน 70 คันในช่วงไตรมาส 2/2564 ที่ผ่านมา